NELJANDA KOOSSEISU

M Ä Ä R U S

Haapsalu							20. detsember 2002 nr 2

Haapsalu kohanimede määramise 
korra kinnitamine

Seoses vajadusega määrata uusi kohanimesid Haapsalu linna haldusterritooriumil ning juhindudes kohaliku omavalitsuse korralduse seaduse § 22 lg 1 p 37, § 23, kohanimeseaduse 
§ 5 lg 3, Haapsalu põhimääruse § 82 ja haldusmenetluse seadusest Haapsalu Linnavolikogu 
m ä ä r a b:

1.	Kinnitada “Haapsalu kohanimede määramise kord” (lisatud).

2.	Avalikustada määrus väljapanekuga linnavolikogu kantseleis ja saata avaldamiseks Riigikantseleile.

3.	Määrus jõustub kolmandal päeval peale avalikustamist.

Andres Ammas
Volikogu esimees

								KINNITATUD
							Haapsalu Linnavolikogu
20.12.2002 määrusega nr 2

HAAPSALU KOHANIMEDE MÄÄRAMISE KORD

1. Üldsätted

1.1 Käesolev kord sätestab Haapsalu kohanimede ametliku korraldamise alused vastavalt kohanimeseadusele Haapsalu linna haldusterritooriumil.

1.2. Käesolevas korras käsitletakse mõisteid järgmises tähenduses:
1.2.1 kohanimi – kohale kui looduslikule või inimtekkelisele geograafilisele objektile kinnistatud või kinnistatav nimi;
1.2.2 kohanime määramine – ametliku nimeta kohale nime määramine, ametliku kohanime muutmine või tühistamine;
1.2.3 aadressikoht – tänav, väljak, maantee, tee, kallas ja muu aadressis kasutatav väikekoht;
1.2.4 aadress – aadressikoha nimi koos hoone numbriga (korteri või muu ruumi number lisatakse sidekriipsu järel) või maaregistri katastriüksuse nimega (väljaspool tänavavõrku ainult katastriüksuse nimi) omavalitsusüksuse nimi;
1.2.5 aadressi kinnitamine – aadressikohale aadressi kinnitamine, aadressi muutmine, aadressi tühistamine;
1.2.6 menetleja – Haapsalu Linnavalitsuse (edaspidi linnavalitsus) struktuuriüksus, kes menetleb kohanime määramise taotlusi.

1.3. Ametlik kohanimi määratakse seaduses sätestatud nimekohustuslikele kohtadele:
1.3.1 aadressikohad;
1.3.2 maaregistrisse kantavad katastriüksused, kui sellel on väljaspool tänavavõrku paiknevaid objekte. Katastriüksusele võib nime määrata ja tema nimi säilib ka siis, kui talle on antud aadress aadressikoha järgi;
1.3.3 ühissõidukipeatused.

1.4. Eraomandis olevale maaüksusele ja sellel paiknevale kohale nime määramisel küsitakse omanikult arvamust.

1.5. Koha eristamise vajadusel võib ametliku kohanime määrata ka punktis 1.3. nimetamata kohtadele:
1.5.1 linnaplaneerimise territoriaalüksused;
1.5.2 aadressis mittekasutatavad kohad (pargid, haljasalad, kalmistud, staadionid, sillad, puhkealad, rannad, alajaamad jms).

1.6 Kohanimede üle peab arvestust ja koostab nimistu linnavalitsuse määratud struktuuriüksus.

2.	Kohanime määramise korraldamine

2.1. Ametlikku kohanime määramist võivad algatada linnavalitsuse struktuuriüksused ja teised isikud, kellel on selleks põhjendatud huvi.

2.2. Kohanime määramise ettevalmistust korraldab linnavalitsus, kes oma korraldusega määrab menetleja.

2.3. Menetleja:
2.3.1 vaatab läbi linnavalitsusele laekunud taotluse ametliku kohanime määramiseks;
2.3.2 kontrollib, kas taotlus vastab kohanimeseaduses sätestatud nõuetele;
2.3.3 selgitab välja eraomandis oleva katastriüksuse omaniku arvamuse;
2.3.4 valmistab ette Haapsalu Linnavolikogu (edaspidi linnavolikogu) või linnavalitsuse määruse eelnõu ametliku kohanime määramiseks.

2.4. Kui taotlus ei vasta kohanimeseaduses sätestatud nõuetele, saadab menetleja taotlejale ettepaneku koos selgitusega taotluse korrigeerimiseks.

2.5. Üldjuhul esitatakse linnavolikogule määramiseks üks nimevariant.

2.6. Planeeringust tulenevatele uutele, aadressis kasutatavatele väikekohtadele määratakse kohanimed kehtestatud planeeringu alusel.

2.7. Kohanime määramise ettepaneku tegemiseks või kohanime määramise ettepaneku kohta arvamuse saamiseks võib linnavalitsus moodustada nimekomisjoni, korraldada avaliku konkursi või küsida ekspertarvamusi.

3.	Kohanime määramise ja arvamuse andmise pädevus

3.1. Linnavolikogu määrab ametliku kohanime seaduses sätestatud nimekohustuslikele kohtadele:
3.1.1 aadressikohale;
3.1.2 maaregistrisse kantavale katastriüksusele, kui sellel on väljaspool tänavavõrku paiknevaid aadressi vajavaid objekte;
3.1.3 ühissõidukipeatustele;
3.1.4 käesoleva korra punktis 1.5. nimetatud kohtadele.

3.2 Linnavolikogu annab arvamuse kohanimede määramiseks kohanimede osas, mille määramine on seaduse kohaselt teiste isikute pädevuses.

4. Kohanime määramise avalikustamine

4.1. Kohanime määramise kohta avaldatakse eelteade vähemalt 30 päeva enne kohanime määramist kohalikus ajalehes.

4.2. Kohanime määramise õigusakti avalikustamine toimub haldusmenetluse seaduses ja Haapsalu põhimääruses sätestatud korras.

5. Aadressi kinnitamine

5.1. Aadressi kinnitab linnavalitsus.

5.2. Planeeringust tulenevad uued aadressid kinnitatakse kehtestatud planeeringu alusel.

5.3. Aadressi kinnitamise õigusakti avalikustamine ja avaldamine toimub haldusmenetluse seaduses ja Haapsalu linna põhimääruses sätestatud korras.